text: Boligpriserne stiger vildt i to sydjyske kommuner
  06 november 2015 kl. 09.29
  I Billund og Haderslev er salgspriserne på boliger steget med over 15 procent det seneste år.
  16,9 % og 16,7 %.
  Det er, hvad salgspriserne på boliger er steget i henholdsvis Billund og Haderslev i 2015 i forhold til 2014. Det er altså blevet markant dyrere at købe hus i de to kommuner, viser nye tal fra Boligsidens Markedsindeks.
  I Billund er salgstiderne samtidig faldet, så boligerne hurtigere bliver solgt. Nedslagene i kommunen er samtidig blevet mindre. I Haderslev er nedslagene i priserne til gengæld blevet større, mens det tager længere tid for boligerne at blive solgt.
  Generelt er salgspriserne steget med over fem procent i hele Sydjylland, så de to kommuner lægger sig klart i spidsen. Lige efter dem er Fredericia, hvor salgspriserne er steget med over 12 procent.
  